AlexejDobrolubov/national_council_slovak_2010 huggingface dataset:
33. schôdza NR SR - 10.deň - A. dopoludnia
Dátum: 2025-04-09
Poslanec: Jaurová, Zora (PS)
Druh vystúpenia: Vystúpenie v rozprave

61-2 Samozrejme, transakčná daň zvýši prevádzkové náklady týchto organizácií a nutnosť udržiavať vyššiu finančnú rezervu. Ja tu by som možno chcela vypichnúť jednu vec, ktorú som si uvedomila až včera, keď som sa rozprávala s jedným kolegom, ktorý práve robil nejaké prevody, že vy keď vlastne robíte prevody, tak transakčnú daň zaplatíte aj z DPH, čiže platíte daň z dane, a to sú naozaj ako keby absurdné dôsledky zavedenia proste tohto opatrenia. Nehovoriac o tom, že keď sa rozprávame o oblasti kultúry a kreatívneho priemyslu, ktorý funguje na pomedzí komerčného sektora a nejakých grantov a sponzorských príspevkov, tak je vlastne celkom pravdepodobné, že tá transakčná daň aj zmení správanie tých donorov a taktiež tie získané granty a sponzorské príspevky nebudú dostatočné. A ja sa pýtam, zvýši vláda granty a príspevky fondom, ktoré dávajú príspevky na kultúru? Bude transakčná daň oprávnený výdavok pri grantoch? Opäť je to niečo, kde štát vlastne jednou rukou dáva, druhou rukou berie a v konečnom dôsledku výsledkom bude obmedzenie rozsahu kultúrnych projektov, zníženie kvality ponúkaných podujatí alebo dokonca ich úplné odloženie či zrušenie, čo naďalej oslabí dostupnosť kultúry pre široké publikum. Ako vedela by som o tom rozprávať ešte veľmi dlho, lebo tie tých dopadov je veľa, ale myslím, že na záver stačí povedať len toľko, že darmo bude táto vláda krátkodobo fixovať financovanie samospráv skoršími platbami, lebo o tom je ten zákon, o ktorom tu rokujeme, keď zároveň zavádza politiky, ktorými aj samosprávy, ale aj celú krajinu a celé podnikateľské prostredie, ktoré generuje tie zdroje pre samosprávy, ničí a akékoľvek verejné politiky zároveň spoluvytvárajú spoločenskú kultúru v tom najširšom zmysle. Vytvárajú a generujú rámce správania sa v spoločnosti a určujú spôsob, akým sa jednotlivci, inštitúcie, ale aj firmy či komunity stavajú k spoločnému dobru. Keď sa zavádzajú zlé politiky, tak tie svojimi dopadmi vytvárajú zlú spoločenskú kultúru a všeobecné etické rámce. A myslím si, že po týždni fungovania tejto dane už aj sami vidíte, že transakčná daň nesporne nie je dobrou politikou, a práve preto by som chcela požiadať kolegov poslancov a poslankyne Národnej rady, aby Národná rada schválila náš pozmeňovací návrh a aby transakčnú daň k 1. máju zrušila. Ďakujem.
22. schôdza NR SR - 5.deň - B. popoludni
Dátum: 2024-10-28
Poslanec: Jaurová, Zora (PS)
Druh vystúpenia: Vystúpenie s faktickou poznámkou

28. Ďakujem, pán predsedajúci. Pán poslanec Hlina, no ja som celý čas rozmýšľala, či ja som čipka alebo latex (rečníčka sa pozrela na svoje šaty), dneska som podľa mňa hodváb (povedané so smiechom), ale viete, to podľa mňa je úplne inak, lebo to je čipka a latex verzus nejaká hrubá konopná záplata, o čom tu dnes hovoríme, a tuto kolegyňa Kleinert, ktorá je textilná a odevná dizajnérka, veľmi dobre vie, že keď dáte tú hrubú konopnú záplatu na nejakú jemnú tkaninu, tak celé tie šaty zničíte nenávratne. A to je podstata toho, o čom tu dnes diskutujeme. Len mňa zaujalo, že vy sa to tiež snažíte stavať do takej ideologickej polohy, že je to niečo medzi konzervatívcami a liberálmi, len ja si myslím, že aj konzervatívci, aj liberáli, aj ľavičiari, aj pravičiari, aj ktokoľvek, komu záleží na budúcnosti tejto krajiny, tak všetci by mali stáť spolu zoči-voči zmaru a ničeniu niečoho a o tom sa tu dnes od rána rozprávame. A viete, druhá strana by veľmi rada celú túto debatu zarámcovala ako nejaký ideologický boj. Ale to nie je ideologický boj, to nie je boj nejakých dvoch ideológií, to je boj o holé prežitie slovenskej kultúry. A ja vlastne len zdôrazňujem, že my, keď si tú kultúru necháme zničiť, my, keď si ju necháme zničiť dvomi nekompetentnými ľuďmi, tak bez kultúry z nás nezostane nič, bez kultúry nie sme nikto, nie sme národ, nie sme krajina, nie sme ani ľudia, pretože tá kultúra nás tvorí, takže ja si myslím, že my všetci bez ohľadu na to, aké ideologické pozície zastávame, by sme sa mali postaviť do jedného šíku a zabrániť tomu, aby sa slovenská kultúra ničila. Ďakujem.
22. schôdza NR SR - 5.deň - B. popoludni
Dátum: 2024-10-28
Poslanec: Jaurová, Zora (PS)
Druh vystúpenia: Vystúpenie s faktickou poznámkou

14. Ďakujem, pán predsedajúci. Ja som rada, pán poslanec Dostál, že nie iba ja dostávam tieto bezobsažné odpovede z ministerstva kultúry, vidím, že nás je viac. (Povedané so smiechom.) Aj ďakujem, teda že ste pripomenuli, aká je úloha opozície v tomto parlamente, lebo ja odkedy tu sedím, tak vlastne stále tu tak počúvam od tých koaličných poslancov, že prečo to berieme tak vážne, že oni asi nie sú zvyknutí na to, že opozícia si robí svoju prácu. Ale ja si myslím, že veľmi dôležitá a možno aj veľmi zaujímavá je tá paralela, ktorú ste robili s tými mečiarovskými časmi, a je celkom namieste spomínať ľudí ako bol pán minister Hudec alebo pán Slobodník, lebo áno, oni mali takú podobnú ideologickú bázu ako tú, ktorú vidíme dnes, len ten rozdiel medzi tým, čo bolo vtedy, a tým, čo je teraz, je, že nech boli akokoľvek ideologicky na úplne inej strane, tak aj pán Hudec, aj pán Slobodník boli ľudia, ktorí v kultúre niečo urobili, ktorí napísali nejaké knihy, ktorí mali nejaké vzdelanie, hovorili svetovými jazykmi a vlastne tej kultúre aj rozumeli, len mali na ňu úplne iný názor ako povedzme máme my. Len, bohužiaľ, dnes nám vládnu ľudia, ktorí kultúre nerozumejú, ktorí nemajú ani potrebné vzdelanie, ani potrebný prehľad, a oni sú na to ešte hrdí. A to je to, čomu tu my dnes čelíme, prečo tu my dnes sedíme, pretože ja keď počúvam, ako pán Machala povie, že on chce vymazať kultúrnu pamäť Slovenska a vytvoriť novú, tak mňa mrazí v chrbte, lebo toto nie sú len ľudia, ktorí nemajú radi kultúru, ala oni ju nenávidia, oni nenávidia tých ľudí, ktorí tam pracujú, a tá nenávisť vždy splodí len ďalšiu nenávisť... (Prerušenie vystúpenia časomerom.)
22. schôdza NR SR - 5.deň - A. dopoludnia
Dátum: 2024-10-28
Poslanec: Jaurová, Zora (PS)
Druh vystúpenia: Vystúpenie s faktickou poznámkou

50. Ďakujem, pán predsedajúci. Pán podpredseda Danko, vy ste hovorili, že ako by sme sa my pozerali na to keby sa točili filmy o Ficovi. Tak ja vás len chcem upozorniť, že ja tom teda producentkou filmu Fico o pánovi premiérovi Ficovi, ktorý sme natočili ako jeden z cyklu televízneho expremiéri, čiže také filmy sa už točia. Ja sama som taký jeden urobila a je dobre, že sa točia a budú točiť, lebo je dôležité reflektovať dejiny. Ale inú vec som vám chcela povedať. Ja vlastne celkom rada počúvam, keď vy rozprávate, lebo nie vždy úplne rozumiem, čo chcete povedať, ale v zásade mám častokrát pocit, že na rozdiel od iných ľudí v tomto pléne, že tam prebleskuje taká snaha, že vlastne chcete, aby v politike po vás niečo ostalo, že chcete, aby na Slovensku po vás niečo ostalo, a... a to je mne veľmi sympatické. Len potom to vždy vlastne nejako pokazíte nejakými lžami alebo urážkami, alebo spermiami, alebo nejakými podobnými nezmyslami a populizmom a je to škoda, lebo keby sme sa sústredili na to, čo by tu po nás mohlo ostať, tak by sme možno mali väčšiu, väčší konsenzus. A ja vám len chcem poradiť jednu vec, že ak chcete, aby po vás niečo v tomto volebnom období v kultúre ostalo, čo si história a ľudia v kultúre budú vážiť, tak vymeňte ministerku, lebo s touto ministerkou sa vám to nepodarí. Podľa mňa viete nájsť niekoho iného, kto naozaj bude robiť veci tak, že po ňom neostane iba spúšť, a vlastne aj my budeme trocha spokojnejší a nebudeme zvolávať tieto schôdze. Ďakujem.
22. schôdza NR SR - 5.deň - A. dopoludnia
Dátum: 2024-10-28
Poslanec: Jaurová, Zora (PS)
Druh vystúpenia: Vystúpenie s faktickou poznámkou

20. Ďakujem, pán predsedajúci. A ja by som sa vlastne veľmi chcela poďakovať pani ministerke za tento jej príspevok. Ja keby som vedela, že s takýmto príspevkom vystúpite, pani ministerka, tak ja by som sa neunúvala tú prvú hodinu, vlastne bolo to zbytočné, lebo vy ste ukázali úplne všetky dôvody, prečo tú funkciu nemáte zastávať. Mohla som si ušetriť hodinu práce. A, viete, najviac ma zaujalo také to prirovnanie, ktoré ste použili, že tí umelci, o ktorých hovoríte s veľkým pohŕdaním a aroganciou, že vlastne hryzú ruku, ktorá ich kŕmi. Tak to je úplne presne to, ako vy chápete svoju rolu ministerky ako nejakej grófky, ktorá kŕmi tie psy, ktoré okolo nej pobehujú, takto vy vnímate kultúrnu obec, a, viete, je to, samozrejme, veľmi arogantné, veľmi expresívne pomenovanie, aké by som ja nepoužila, ale keď ho teda prenesiem, tak ono je to troška opačne. My kŕmime vás, všetci daňoví poplatníci kŕmia vás, aby ste im slúžili. Vy to, bohužiaľ, nerobíte. A či vás už táto Národná rada raz odvolá, alebo nie, tak jedna moja rada pre vás je, že, viete, vy nemôžte brániť kultúru proti kultúre samotnej. Vy nemôžte riadiť niečo, čo si nevážite. A v skutočnosti to bude dôvod, pre ktorý vlastne padnete, či to bude teraz, alebo to bude neskôr, len ešte si to všetci odtrpíme. Ďakujem.
39. schôdza NR SR - 6.deň - A. dopoludnia
Dátum: 2025-09-17
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

Vypočuli sme si vystúpenie ministra, ktorý káže o džemoch a keksoch, ale pritom je to obyčajný plagiátor, ktorý skopíroval, skopíroval definíciu a odôvodnenie skráteného legislatívneho konania, to, prečo tá konsolidácia musí prejsť rýchlo a bez toho, aby sa o nej poriadne diakutovalo. Skopíroval od slova do slova z minulého roka. K tomuto sa vôbec nevyjadril, pretože vidí, že je na ... (pozn. prepis.: nezrozumiteľne povedané.) je absolútne neschopný. Hovorí tu o niekom, že je lenivý darebák, pritom on je najväčší lenivý darebák z celej vlády, za ktorého sa nepostaví už absolútne nikto. To sú proste výsledky vašej vlády. Vy tu rozprávate o potravinách, vy tu rozprávate o tom, že čo kde zdražovalo. Kto bol na bilbordoch a sľuboval lacnejšie potraviny? Kto hovoril voličom, že vopchá namastený rožok maslom premiérovi do huby? Robert Fico. A váš materiál, ktorý sme ti prednedávnom rokovali, hovorí čo? Cena masla plus 45 %. Tam sú tie vaše opatrenia. Tak pozerajte, kde sú vaše opatrenia pre národ aj pri tých energodotáciách. Vy sám priznávate, že 90 % ľudí na Slovensku trpí chudobou kvôli vám. Práve kvôli tomu, že ste ich zničili svojimi opatreniami. Vy hovoríte v tejto konsolidácii, že idete uvaliť opatrenia na živnostníkov, zamestnancov, dôchodcov a tomu sa nevyhnete. Vy ste ľuďom sľubovali trináste dôchodky a teraz im ich beriete. A môžete hovoriť, čo chcete, pán minister Kamenický, môžete tu rozprávať svoje bájky, idete ošklbať dôchodcov a ja ich vidím na tých námestiach. Chodia tam a už vás majú plné zuby. Vy tu môžete rozprávať svoje rozprávky o 700 miliónoch a o nejakých fiktívnych číslach, ktoré v živote neboli realita, lebo nemáte o čom inom rozprávať. Vaša pesnička je jednoduchá. Rozbili ste tento štát, odnášajú si to ľudia, chodíte na trojmesačné dovolenky, mesiac sa kúpete v mori a potom prinesiete opatrenia, s ktorými zoderiete z kože obyčajných ľudí na Slovensku, zatiaľ čo vám rastú platy a Ficovi tiež. (Potlesk.)
39. schôdza NR SR - 6.deň - A. dopoludnia
Dátum: 2025-09-17
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

Ďakujem vám všetkým veľmi pekne za reakcie. V prvom rade treba povedať, že takýto materiál podľa mňa nemôže obstať. Nemôže obstáť ako obhajoba konsolidačných opatrení, keď vety sú rovnaké, slova sú rovnaké, čísla sú rovnaké. Minister Kamenický priniesol rovnaké čísla obhajoby toho, prečo musí už ožobráčiť národ tak, ako to urobil pred rokom. Postavil to na rovnakých dátach a sám sebe hovorí, že je absolútne neschopný a že táto vláda bola absolútne neschopná zo 4,7 miliardy eur, ktoré vyberá od ľudí, znížiť dlh čo i len o percento, znížiť verejné výdavky, čo i len o percento. Toto je výsledok ministra Kamenického. Jamy, kexy a okopírované správy, ktoré hovoria o úpadku Slovenska, za ktorým stojí on a jeho vláda. Môže sa vyhovárať na koho chce a na čo chce. Toto je jasný dôkaz toho, prečo minister nemá byť na svojom mieste, prečo tento materiál nemá byť prijatý, prečo si nemôže dovoliť ožobračiť ľudí o ďalšie miliardy eur. Lepší dôkaz nie je, iba ten, ktorý si sám okopíroval, sám napísal a sám schválil, že s ním príde do Národnej rady a bude ho obhajovať. Že sám bude obhajovať to, že tento vývoj by už mohol vážne ohrozovať finančnú stabilitu Slovenskej republiky. Že bude obhajovať to, že sám on a Robert Fico ohrozujú stabilitu Slovenskej republiky. A že keď rýchlo neurobia nejaké opatrenia, takže to bude pokračovať a Slovensko krachne. A celý tento materiál je o opatreniach proti ľuďom, ktorí vyšli do ulíc a oni vám to spočítajú, pán minister. Oni vám to jednoducho spočítajú. Danko, Andrej, Ďakujem. Vážené panie poslankyne, vážení poslanci, bol som poprosený o technickú prestávku do 10.10. Takže ju vyhlasujem. 10.10. pokračujeme.
39. schôdza NR SR - 6.deň - A. dopoludnia
Dátum: 2025-09-17
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

Pamätám si v minulom volebnom období poslanca, vtedajšieho poslanca Suska, ktorý vyčítal všetky skrátené legislatívne konania, ako sa to nerobí, ako je to zlé, ako oni by to robili inak, ako to vyvoláva chaos a oni by to robili už konečne odborne, ako by nastolili poriadok a úplne že by tu bolo radosť žiť, pečené holuby do huby. A aká je realita? Všetky tie skrátené legislatívne konania, ktoré predkladáte, ste už dávno predčili predchádzajúce obdobie, vlády, ktorú ste v tomto smere kritizovali. A tá vláda predkladala skrátené legislatívne konania, viete, kvôli čomu? No lebo bola pandémia, lebo bol covid, lebo boli najväčšie krízy, o ktorých vám sa ani nesníva. A predkladali riešenia, aby pomohli obyvateľstvu, aby bol kurzarbeit, aby bolo navýšenie dôchodcom, aby proste dostávali rodiny s deťmi peniaze, aby peniaze, ktoré štát mal, končili u ľudí v ich peňaženkách, nie u vašich ľudí a vašich oligarchov. A teraz sme tu a pozeráme sa, ako bačuje vaša vláda a všetky skrátené legislatívne konania ste prekonali, viete kedy? Medzi rokmi 2023 a 2024, pretože hneď ako ste prišli k moci, tak ste potrebovali znížiť trestné sadzby. Hneď ako ste prišli k moci, ste potrebovali ohýbať právo a zákon, aby ste oslobodili svojich a niektorí aj sami seba. Tam ste všetky skrátené legislatívne konania preskočili. Ja si pamätám, keď ste nás nechali rokovať proti noci, ako sme sa tu hádali s terajším ministrom Borisom Suskom, že ste prekonali predchádzajúcu vládu a že nemáte hanbu. Vtedajšia vláda robila skrátené legislatívne konania, lebo pomáhala národu. Vy robíte skrátené legislatívne konania, lebo národ ničíte a pomáhate len svojim kumpánom.
39. schôdza NR SR - 5.deň - B. popoludní
Dátum: 2025-09-16
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

Ďakujem veľmi pekne. Tak sa poďme pozrieť na to, že čo Igor Matovič dokázal z tých miliárd eur, ktoré vytvoril deficitu alebo čistého dlhu počas troch rokov jeho vlády. Tak ako si hovoril vo svojej, vo svojom príhovore. Počas tých rokov boli dotácie, energodotácie, boli koronadotácie, boli dotácie na to, aby ľudia nestratili prácu počas covidu, keď boli doma a aby dostávali náhradu 80 % mzdy. To je kurzarbeit. Dostávali ľudia naozaj, aj dôchodcovia, najvyššie príspevky práve za vlády Igora Matoviča a dôchodcovia sa mali lepšie a najlepšie práve za vlády Igora Matoviča. Pretože tie predchádzajúce vlády Roberta Fica vždy ich iba vodili do kultúrnych domov, dávali im ružičku alebo nejaký iný kvietok a potom ich opíjali rožkami a oplzlými vtipmi, aby ich volili, ale v skutočnosti sa nikdy o nich nepostarali. A to sú jednoduché dáta. Keď si pozriete koľko dôchodcovia dostali navýšené príspevky po jednotlivých rokoch, tak zistíte, že medzi rokmi 2020 až 2023 dostali dôchodcovia najviac. A vy ste prišli ako sociálni demokrati a ste povedali, že teda financie sú v zlom stave a idete šetriť. Na sebe ste nešetrili a šetríte iba na tých ľuďoch. Zobrali ste im rodičovský dôchodok. A ja sa potom aj tak usmievam nad tým, keď niekto hovorí o Andrejovi Dankovi, že háji živnostníkov a ako ich nejakým spôsobom zradil. Andrej Danko tu už zradil kdekoho. Ja si pamätám, keď hovoril, že mama mu povedala, že mu odtrhne hlavu, keď zruší rodičovský dôchodok. A on zrušil rodičovský dôchodok. Takže to, že Andrej Danko zradil živnostníkov, tak to je úplne bežná vec. On tu zradí kdekoho aj svojich najbližších. To sme sa tu teda dozvedeli za tie roky kadečo od neho. A toto je vlastne iba modus operandi súčasnej vlády. Nasľubovať lacné potraviny, lacné energie, všetko budú svetlé zajtrajšky a potom všetkých ... (Prerušenie vystúpenia časomerom.) (Potlesk.)
39. schôdza NR SR - 5.deň - B. popoludní
Dátum: 2025-09-16
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

Ďakujem. Pomôžem si dnešnou tlačovou konferenciou, ktorú som sledoval a keď som videl, čo hovorí prezident Zväzu zamestnávateľov na margo súčasnej vlády a ministra Kamenického. Keď sa pýtal, že ako je možné, že deficit v roku 2023 bol na úrovni 6 mld., keď ste tvrdili, že preberáte rozvrátené financie a že ich treba ozdraviť a odvtedy je tretia konsolidácia v celkovej výške 7,4 mld. a deficit je stále na úrovni viac ako 7 mld. a prezident zamestnávateľov sa vás pýta, že kde sú tie peniaze, a to sa nepýta len prezident zamestnávateľov najväčších na Slovensku, že kde sú tie peniaze, ktoré ste skasli z firiem a kde oberáte ľudí o ich dôchodky, o 200 eur na dieťa, kde im zvyšujete dane, kde im zdražujete potraviny. Kde sú tie peniaze, keď financie sú v horšom stave ako v roku 2023, keď ste tu robili náreky a plače pred celým Slovenskom aké sú rozvrátené financie. Odvtedy sú tri konsolidácie, ktoré vás a vašich platov sa nedotkli, pretože vám sa platy iba zvýšili. Vláda zákonom zmrazené platy, ale obišla zákon a zvýšila si ich niekoľko násobne paušálne náhrady. To áno, to sa bačuje z cudzieho. 36 štátnych tajomníkov, nekonečné odmeny, ešte ste aj ten zákon zmenili o tom, že limit na najvyššie možné odmeny štátnych úradníkov už neplatí. To v histórii nebolo, aby v čase najhorších konsolidácií tým úradníkom dávate historicky najvyššie odmeny, a to nie sú hocijakí úradníci. To sú tí najvyšší, tí papaláši, tí vaši kamoši. Preto hovorím, že toto nespĺňa žiadne skrátené legislatívne konanie, tak ako hovorila Veronika Remišová, pretože toto je na úkor ľudí, zatiaľ čo vy si pcháte peniaze do vrecák a vyberáte ich ľuďom na Slovensku z ich peňaženiek, a potom rodiny nemajú z čoho nakŕmiť svoje deti.
39. schôdza NR SR - 5.deň - A. dopoludnia
Dátum: 2025-09-16
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

Ďakujem veľmi pekne. Počas vystúpenia boli v sále aj hostia zo Zväzu protifašistických bojovníkov a ktorí ako ukazovali, že nesúhlasia s tým, čo tu hovoríme. Ukazovali s tým, že nesúhlasia, čo hovorí rečník Jozef Pročko a vehementne si kývali s ministrom Takáčom. Tak ak sú tu ešte títo ľudia, poväčšine dôchodcovia, ktorí boli hostia v Národnej rade a sú hostia v Národnej rade. Ak ma počujú teraz ešte na chodbách Národnej rady, tak by som sa im chcel prihovoriť a chcem sa ich opýtať. Vám nevadí, že minister Takáč vám sľuboval lacnejšie potraviny, že oblepili billboardami celé Slovensko aj s Petrom Pellegrinim ... (Prerušenie vystúpenia predsedajúcim.) Raši Richard, predseda NR SR Pán poslanec, pán poslanec máte reagovať na vystúpenie predrečníka. Jakab, Július, poslanec NR SR Áno, ja reagujem. Reagujem. Raši Richard, predseda NR SR Oslovujete, oslovujete. Nereaguj... Pán poslanec. Jakab, Július, poslanec NR SR Reagujem na to, čo hovoril predrečník lebo on sa vyjadroval k pánovi Takáčovi. Raši Richard, predseda NR SR Oslovujete ministra. Reagujte iba na predrečníka. Dobre? Jakab, Július, poslanec NR SR Neoslovujem ministra. Nepočúvate moju faktickú poznámku pán predsedajúci. Raši Richard, predseda NR SR Počúvam vás. Tak vás vypnem, dobre? Jakab, Július, poslanec NR SR Keď si hovoril o tých hosťoch, tak zrejme im asi ani nevadí to, že súčasná vláda im sľubovala plnohodnotný 13. dôchodok a teraz v tretej konsolidácii im ho idú znížiť, zmraziť na ďalšie roky dopredu. Asi im ani nevadí to, že ako Zväzu protifašistických bojovníkov ide súčasná vláda zrušiť deň pracovného voľna na 8. mája, čo je boj alebo teda pamätný deň víťazstva nad fašizmom. Treba si zastávať takúto vládu, ktorá oklamala absolútne všetkých, ktorá urobila tretiu konsolidáciu za 7,4 miliárd eur dokopy a pritom neušetrila ani jedno jediné euro? Pritom dlho Slovenska sa nezmenšil ani o jedno jediné euro? Prihováram sa všetkým, ktorí súhlasia ešte doteraz so súčasnou vládou, ktorá ich iba kvári a drancuje a všetkých iba hlúpo oklamala.
15. schôdza NR SR - 7.deň - A. dopoludnia
Dátum: 2024-06-20
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

20. Ďakujem veľmi pekne za slovo. Pán poslanec, však iste, v mnohom, čo ste povedali, sa dá aj súhlasiť, aj polemizovať, ale to skrátené konanie, nehľadajme v tejto chvíli už vinníka, preto, lebo stoja za tým niekoľkí ministri. Skutočne toto je situácia, ktorá sa vyvinula, tak ako sa vyvinula a treba ju riešiť, preto nám hrozí pokuta. Tak už, čo bolo, to bolo, môžeme nadávať na Milanovú, môžeme nadávať na Hroncovú, môžeme nadávať, ja neviem, na kohokoľvek, každý sa týmto spôsobom, týmto návrhom "zašpinili", no a teraz sa to rieši. No a keď sa to nebude riešiť, tak budú pokuty, to je všetko. Preto treba to skrátené konanie a už aby bolo. No ale vy ste povedali jednu vetu v rámci toho vášho mentorovania. Povedali ste vetu, že veľmi ľahko rozdáva zo spoločnej kasy, však? No, škoda, že ste to nepovedali v minulom volebnom období. To je všetko. (Potlesk.)
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

56. Ďakujem pekne za slovo, pán predsedajúci. No ja by som len chcel vrátiť túto debatu tam, kde ona začala a kde má teda aj z rokovacieho poriadku byť. V nadväznosti na slová pána poslanca Gašpara, ktorému veľmi pekne ďakujem za to isté zhrnutie celej veci, a teda s každým slovom sa dá len a len súhlasiť, ja by som chcel hovoriť ale o tom skrátenom konaní a o tom ako spochybňovaní toho skráteného konania, dámy a páni, prečo vôbec skrátené konanie . No podľa môjho názoru by malo byť ešte skrátenejšie ako skrátené preto, lebo tá spoločnosť je v jednej situácii po tomto atentáte ešte vyhrotenejšom, vyhrotenejšej situácii a my tuná rozmýšľame o tom, že či táto nejaká debata bude trvať dva mesiace, ja neviem, či bude predĺžená, alebo nepredĺžená, aby sme si tuná vypočuli nejaké osobné skúsenosti takého alebo onakého poslanca? Veď tu o toto vôbec nejde. Tu ide o tú atmosféru, ktorá v tej spoločnosti je, a tú atmosféru treba nejakým spôsobom ukočírovať a ukočírovať ju tým, že prijmeme nejaké normy, ktoré tú, ktorí tú spoločnosť budú kočírovať. Preto to skrátené konanie, aby to netrvalo, preboha, dlho, lebo čím dlhšie to bude trvať, tým riskujete vy, ktorí to nechcete, a riskujeme všetci ďalšiu tragédiu. Chcete ďalšiu tragédiu taká, aká bola pätnásteho? Veď predsa zdravý rozum hovorí, že tieto veci treba čo najrýchlejšie schváliť. A potom o tom, čo hovoríte teraz, tak sa bavme v druhom čítaní, ale zase nie tak, že o tom budeme brblať dva mesiace len preto, aby sme o čomsi hovorili, čo už je dávno každému jasné. Tá spoločnosť je v istej atmosfére, to si láskavo uvedomte.